**Pécsi városi szlogen pályázat**

**I. A pályázat háttere**

2021 januárjában Pécs város lakóira és Magyarországra reprezentatív kutatást végeztünk Pécs márkájára vonatkozóan. Az így kapott eredmény képezi az alapját egy új, átfogó arculatnak és városmarkának, amely hűen tükrözi Pécs értékeit és egyediségét a lakók, turisták és befektetők felé. A márkapozíció körvonalazódni látszik, de végleges megalkotása és kommunikálása előtt szeretnénk Pécs lakosságának kreatív energiáit is kiaknázni. Pécs Megyei Jogú Város Önkormányzata ezért pályázatot hirdet új városi szlogen megalkotására.

**II. A pályázat tárgya**

A kiíró a pályázóktól olyan szlogenterveket vár, melyek egyedi módon tükrözi Pécs különleges értékeit (természeti-, épített környezet, kulturális örökség, különleges értékek, hangulat). A frappáns jelmondat világossá teszi, hogy a pécsiek mit gondolnak magukról, városukról. A pályázók fejenként egy javaslattal élhetnek, amelyet online formában az [alábbi adatlap](https://docs.google.com/forms/d/1rYVLE9nj4UO1y15kcqI_XkyLadueK0LaZXmXSNWKtSo/edit) kitöltésével küldhetnek be. A név és e-mail cím megadása opcionális. Az a pályázó, aki megadja e-mail címét és szlogenje a legjobbnak bizonyul értékes ajándékcsomagot nyer.

**III. Szlogen szempontok:**

* egyedi, más város által nem használt;
* kifejezi Pécs különleges értékeit;
* pozitív asszociációt kelt;
* rövid és egyszerű, de akár kétértelmű (asszociációra késztető);
* megkülönböztethető;
* könnyen megjegyezhető;
* a logikára (is) és az érzelmekre (is) hat;
* előnyös színben tünteti fel a várost;
* befektetőnek, turistának és helyi lakóknak is vonzó;
* hosszú távon használható (15-20 év);
* könnyű megjegyezni;
* vizuálisan jól megjeleníthető;
* idegen nyelvre jól fordítható.

**IV. A pályázat jellege, formája**

1./ A pályázat jellege: nyílt, egyfordulós.

2./ A pályázaton bárki elindulhat. Amennyiben a pályázó 16 év alatti szülői hozzájárulás szükséges.

3./ A pályázat benyújtási formája: online, az adatok megadása önkéntes, de nyereményt csak az kaphat, aki megadta e-mail címét és nevét.

4./ A pályázat lebonyolítása jelen pályázati kiírás előírásai szerint történik.

**V. Pályázati feltételek**

1./ Nevezési díj nincs.

2./ Egy pályázó 1 szlogent nyújthat be.

3./ A pályázat során kiosztható egy ajándékcsomag a legjobb szlogen megalkotójának. Az ajándékcsomag tartalma: 10 db egy alkalomra szóló Hullámfürdő Strand belépő, 2 db éves Pécsike bérlet, valamint Pécsi Állatkerti belépő.

Nyertes pályázatok száma: 1 db. A kiíró fenntartja a jogot, hogy nem hirdet nyertest, amennyiben nem érkezik megfelelő pályamű.

4./ A pályázat nyertesével Pécs Megyei Jogú Város Önkormányzata felhasználási szerződést köt, és ötlete számára nyilvánosságot biztosít a helyi sajtóban és online felületein.

5./ A kiíró a pályázati folyamat nyilvánosságát biztosítandó a döntését követően minden releváns pályázatot közzé tesz a [www.pecs.hu](http://www.pecs.hu) honlapon.

6./ A kiíró döntése ellen fellebbezésnek helye nincs.

**VI. Pályázattal összefüggő adatkezelés és a pályázat elérhetősége**

Pécs Megyei Jogú Város Önkormányzata, mint Adatkezelő az általa kezelt személyes adatok tekintetében biztosítani kívánja az adatkezelés jogszerűségét és célszerűségét. A Szlogen Pályázat beküldése során megismerhető tájékoztató célja, hogy Adatkezelő a Szlogen pályázat kapcsán és így a személyes adataik megadása előtt megfelelő információkat kaphassanak arról, hogy adataikat milyen feltételek és garanciák mellett, mennyi ideig kezeljük.

A 2022. január 24-től elérhető pályázati adatlapot – amely tartalmazhatja a pályázó személyi adatait és elérhetőségeit- a kiíró bizalmasan kezeli, harmadik félnek nem adja át.

Az adatkezelési tájékoztató itt érhető el: www.pecs.hu

**VII. A pályázatból való kizárás esetei**

A szakmai bíráló bizottság a pályázatból kizárja:

1./ a beérkezési határidő után érkezett pályaművet,

2./ amelyet határidőben, de nem a megadott címre vagy formátumban nyújtottak be,

3./ az olyan pályaművet, ami sérti az emberi/ kisebbségi jogokat,

4./ amely nem felel meg a III. pontban részletezett szlogennel szemben támasztott kritériumoknak,

5./ amely nem valós adatokat tartalmaz.

Hiánypótlásra a pályázati beadási határidő után nincs mód.

**VIII. A pályázat beadása és elbírálása**

1./ A pályázóknak a 2022. január 24 - 2022. február 24. 15:00 óráig van lehetősége szlogenjavaslattal élni.

2./ A pályázat elbírálása egy fordulóban történik. A szakmai zsűri a beérkezett pályázati anyag áttanulmányozása után eredményt hirdet.

3./ A zsűri legkésőbb 2022. március 14-ig hirdeti ki döntését.

4./ A döntés ellen jogorvoslati lehetőség nincs.

5./ Az eredményt a pecs.hu internetes oldalon tesszük közzé.

**IX. Szerzői és felhasználói jogok**

1./ A pályázó vállalja, hogy a pályamunkák elkészítésénél más, jogvédelem alatt álló alkotásokat nem használ fel.

2./ A pályázó felelősséget vállal azért, hogy a pályázati anyaga saját műve, amellyel semmilyen szerzői és egyéb jogokat nem sért, továbbá kijelenti, hogy bármilyen, esetleges jogsértésből adódó kárért felel. E feltételek megsértése esetén a pályázat érvénytelen, eredményhirdetés után kiderülő jogsértés esetén a díjat (tárgynyereményt) a pályázó köteles visszaadni.

3./ A pályázat benyújtója hozzájárul, hogy a pályázat kiírója a pályázat nyilvánosságát biztosítandó és a későbbi pályázatok népszerűsítésével kapcsolatban a pályázati anyagot, valamint a pályaművekről és a megvalósult munkákról készült dokumentációt nyomtatott, illetve elektronikus formában korlátlan ideig felhasználja a pályázó nevének feltüntetése mellett.

4./ A pályázat kiírója a nyertes pályázat felhasználására teljes és kizárólagos jogot szerez, a szlogent szabadon felhasználhatja, illetve a nyertes pályázat anyagát és pályázó nevét nyilvánosságra hozhatja.

5./ A pályázat kiírója dönthet úgy, hogy a nyertes pályázat elemeit teljes egészében, részben, az egyes elemeket megváltoztatva vagy egyáltalán nem használja fel.

**X. Pályázati tájékoztatás**

A pályázattal kapcsolatban felvilágosítást telefonon vagy személyesen munkaidőben, az alábbi elérhetőségeken biztosítunk.

Pécs Megyei Jogú Város Önkormányzat

Email:  [szlogen@ph.pecs.hu](mailto:szlogen@ph.pecs.hu)